BODOLAND रादाब, Kokrajhar, October 12: बड’फा गोजोरथियारि सोलायनाय मावथांखिजों बाक्सा जिल्लानि कुमारिकाता दख’रा एबसुनि बानजायनायाव बगाजुलि गनेसगुरि गेलेग्रा फोथाराव साननैनि हाबाफारिजों जोलुर बादायलायनाय खुंफुंनाया थुंगेलांबाय । चन्द्र नगर प्राइमारी एबसु आरो पाटकिजुलि प्राइमारी एबसुनि गेजेराव फाइनेल खेला गेलेनायखौ बेखेवनानै होयो 58 नं तामुलपुर बिधान सभा बियाब इउपिपिएल दोलोनिफ्राय बिजाथि महरै गसंनाय ओन्सोलनि गोख्रों समाज सिबियारि जलेन दैमारिया । जोलुर गेलेनायनि फारसे सांग्रांथि लाखिनायजों लोगोसेनो सोलिबाय आथिखालाव थानाय द्राग्स फेग्रा मुवा लानाय, जौ लोंनाय, सिगारेट सोबनाय बायदिखौ फोजोबनानै देहाखौ गोख्रों लाखिनाय आरो इयुन जिउखौ थार लामाजों दैदेनलांनाय थांखिजों मिरु एबसुनि बिथोन बादियै 13 बोसोर बैसोनि उन्दै गथ’साफोरनि जोलुर बादायलायाव कुमारिकाता दख’रा एबसुनि बेन्दोंयाव गोग्लैनाय मोन 13 क्लाबफोरा बाहागो लादोंमोन । गोख्रों बादायलायनायनि गेजेरजों फाइनेल खेलायाव पाटकिजुलि प्राइमारी एबसुया गल 2 आरो चन्द्र नगर प्राइमारी एबसुया गल 1 सोनो हायो आरो पाटकिजुलि प्राइमारी एबसुया देरहासार बान्थाखौ आवथायनो हायो । कुमारिकाता दख’रा एबसुनि बानजायनायाव खुंफुंनाय 13 बोसोरनि उन्दै गथ’फोरनि जोलुर बादायलायनि फाइनेल देरहागिरि बान्थानि ट्रपिखौ बिटिआरनि MCLA बिजितगोरा नार्जारीया गथायनानै होयो । बेजों लोगोसेनो नैथि देरहासार बान्थाखौ दारांंगाजुलि बियाबनि TCLCC सेयारमेन फनिन्द्र नार्जारीया गथायनानै होयो । बे जोबथा फाइनेल जोलुर बादायलायनाय हाबाफारियाव बाक्सा जिल्ला दुलाराय बर’ फरायसा आफादनि थुनलाइ नेहाथारि मिथिंगा राजा बसुमतारी, हारिमु नेहाथारि दैमालु बसुमतारी, कुमारिकाता दखरा एबसुनि आफादगिरि आरो गाहाइ नेहाथारिजों लोगोसेनो बायदि बिबानाव थानाय बिबानगिरिफोरा बाहागो लाफायो ।